กองTGOLDETFร่วง0.79%
กองทุน TGOLDETF เคาะวันแรกต่ำจอง 0.79% เหตุต้นทุนเข้าซื้อแพงกว่า มองระยะสั้นราคาทองยังแกว่งตามเศรษฐกิจสหรัฐ
12 เม.ย. 2555

กองทุน TGOLDETF เคาะวันแรกต่ำจอง 0.79% เหตุต้นทุนเข้าซื้อแพงกว่า มองระยะสั้นราคาทองยังแกว่งตามเศรษฐกิจสหรัฐ 
ราคาหน่วยลงทุนของกองทุนเปิดธนชาต ETF ทองคำแท่ง (TGOLDETF) ซึ่งเข้าซื้อขายในตลาดหลักทรัพย์เมื่อวันที่ 11 เม.ย.ที่ผ่านมาเป็นวันแรก เปิดตลาดที่ 5.09 บาท และเคลื่อนไหวสูงสุดที่ 5.14 บาท ก่อนปิดที่ราคา 5.10 บาท ต่ำกว่าราคาที่เสนอขายในครั้งแรกที่ราคา 5.1411 บาทต่อหน่วย คิดเป็น 0.79% โดยมีมูลค่าการซื้อขาย 16.96 ล้านบาท
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุนธนชาต (บลจ.ธนชาต) กล่าวว่า สาเหตุที่ราคาหน่วยลงทุน TGOLDETF ไม่ได้ปรับตัวสูงขึ้นตามราคาทองในตลาดโลกเมื่อวันที่ 11 เม.ย. ขยับตัวขึ้น หลังจากนักลงทุนกลับมากังวลตัวเลขเศรษฐกิจสหรัฐและยุโรปจนโยกเข้ามาในสินทรัพย์เสี่ยง เช่น ทอง เนื่องจากต้นทุนของกองทุนที่เข้าซื้อทองคำสูงกว่าราคาในปัจจุบัน 
“กองทุนเข้าซื้อทองแท่งเมื่อวันที่ 2 เม.ย. หลังปิดการขายหน่วยในครั้งแรก โดยซื้อในราคา 1,665 เหรียญสหรัฐต่อออนซ์ ค่าเงินบาทอยู่ที่ 30.80 บาทต่อเหรียญสหรัฐ และวันที่ 11 เม.ย. ทองอยู่ที่ 1,655 เหรียญสหรัฐต่อออนซ์ โดยเงินบาทอยู่ที่ 30.93 บาทต่อเหรียญสหรัฐ” นายบุญชัย กล่าว
อย่างไรก็ตาม ระหว่างทางก่อนที่หน่วยลงทุนจะเข้าซื้อขายราคาทองคำได้ปรับตัวลดลงไป แต่ยังได้เงินบาทที่อ่อนค่ามาช่วยหนุนบ้าง ทำให้ต้นทุนห่างจากราคาปัจจุบันไม่มากนัก และเชื่อว่านักลงทุนยังให้ความสนใจเนื่องจากลงทุนในทองคำแท่งในต่างประเทศสะท้อนราคาที่แท้จริง โดยยอดเสนอขายครั้งแรกสูงถึง 1,385 ล้านบาท 
สำหรับแนวโน้มระยะสั้นราคาทองอาจยังแกว่งตัวตามตัวเลขเศรษฐกิจสหรัฐ แต่ระยะปานกลางยังมีแนวโน้มที่ดีจากปัญหาเศรษฐกิจสหรัฐและยุโรปที่ยังกดดันอยู่ จึงคาดว่าจะยังคงทำให้ทองคำปรับตัวขึ้นได้ โดยมอง 36 เดือนข้างหน้าในกรอบ 1,6001,800 เหรียญสหรัฐต่อออนซ์